《题太清福晋听雪园》
清代·李临驯

篆炉烟冻余香袅，银釭蕊结双花小。惊风一夜舞琳琅，金井鸦啼天未晓。

太清仙子无俗情，身骑白凤来玉京。静中观色本无色，空里闻声如有声。

冰心玉质谁堪拟，化身千亿梅花里。寒宵听雪不知寒，洗尽尘寰筝笛耳。

仙人爱雪兼爱梅，雪花正落梅花开。梅耶雪耶两清绝，天与异境供仙才。

初如满砌敲琼玉，忽觉打窗闻剥啄。庭中暗想影飞花，帘外频惊声折竹。

是时万家宵梦阑，绣衾倚暖薰沈檀。复有华堂列明烛，鸾笙象板听不足。

太清仙人心独清，寒声到耳殊分明。图名听雪岂无意，欲唤红楼昏梦醒。

纱窗斜受一梳月，冷映梅花清到骨。遥知碧瓦碎琉璃，不用红炉煨榾柮。

含章殿，聚星堂。雪霙有色梅有香。梅花争妍雪争洁，静者对之成淡忘。

乃知喧寂本无定，了了雪泥痕可证。空中仙乐聒耳鸣，此妙不从音响听。

作者简介：李临驯，字葆斋，上犹人。道光戊戌进士，改庶吉士，历官湖北督粮道。有《散樗书屋诗存》。